INSURE ซิลลิ่ง! กำไร Q2 โตทะลัก 2 หมื่นเท่าตัว หลังรับโอนเบี้ยประกันภัย “อาคเนย์”
INSURE ซิลลิ่ง! กำไรไตรมาส 2/65 โตทะลัก 2 หมื่นเท่าตัว แตะ 107.91 ลบ. หลังรับโอนเบี้ยประกันภัย “อาคเนย์” ส่วนงวด 6 เดือนแรกพลิกกำไร 705.97 ลบ. จากปีก่อนขาดทุน 5.24 ลบ.
INSURE ซิลลิ่ง! กำไรไตรมาส 2/65 โตทะลัก 2 หมื่นเท่าตัว หลังรับโอนเบี้ยประกันภัย “อาคเนย์” ส่วนงวด 6 เดือนแรกพลิกกำไร 705.97 ลบ.
9 ส.ค. 2565

ผู้สื่อข่าวรายงานว่า วันนี้ (9 ส.ค.65) ราคาหุ้น บริษัท อินทรประกันภัย จำกัด (มหาชน) หรือ INSURE ล่าสุด ณ เวลา 15:25 น. อยู่ที่ระดับ 218 บาท ซึ่งเป็นราคา Ceiling ของวัน บวก 50 บาท หรือ 29.76% สูงสุดที่ระดับ 218 บาท ต่ำสุดที่ระดับ 206 บาท ด้วยมูลค่าซื้อขาย 4.10 ล้านบาท

ทั้งนี้ราคาหุ้น INSURE ปรับตัวขึ้น หลังรายงานผลการดำเนินงานไตรมาส 2/65 มีกำไรเพิ่มขึ้นอย่างร้อนแรง ดังนี้

โดยบริษัทฯ มีรายได้รวม 597.18 ล้านบาท เพิ่มขึ้นจากช่วงเดียวกันของปีก่อนที่มีรายได้รวม 69.19 ล้านบาท โดยรายได้ค่าจ้างและค่าบำเหน็จ สำหรับไตรมาสที่ 2 และสำหรับระยะเวลา 6 เดือน สิ้นสุดวันที่ 30 มิ.ย.65 เพิ่มขึ้นจากช่วงระยะเวลาเดียวกันของปีก่อนจำนวน 98.63 ล้านบาท และ 582.09 ล้านบาทตามลำดับ อันเป็นผลมาจากการเพิ่มสัดส่วนการประกันภัยต่อให้กับบริษัทรับประกันภัยต่อ
รวมทั้งรายได้จากการลงทุนและรายได้อื่น สหรับไตรมาสที่ 2 และช่วงระยะเวลา 6 เดือน สิ้นสุดวันที่ 30 มิ.ย.65 เปรียบเทียบช่วงระยะเวลาเดียวกันของปีก่อนเพิ่มขึ้น จำนวนเงิน 10.30 ล้านบาท และ 1.24 ล้านบาท ตามลำดับ
ขณะเดียวกันมีรายได้ภาษีเงินได้ในไตรมาสนี้ เพิ่มขึ้นจากไตรมาสเดียวกันของปีก่อน 130.87 ล้านบาท เป็นผลมาจากการเปลี่ยนแปลงของผลต่างชั่วคราวทางภาษีเพิ่มขึ้นจากไตรมาสเดียวกันของปีก่อน จำนวน 75.11 ล้านบาทและรายได้ภาษีเงินได้ในไตรมาสปัจจุบัน จำนวน 55.76 ล้านบาท
อนึ่งก่อนหน้านี้ นายณัฐวุฒิ งานภิญโญ รองกรรมการผู้จัดการ บริษัท อาคเนย์ประกันภัย จำกัด (มหาชน) กล่าวว่า ขณะนี้ อาคเนย์ประกันภัยและไทยประกันภัยได้ประสานงานเพื่อส่งมอบการดูแลกรมธรรม์ประกันภัยของลูกค้าไปยังบริษัทประกันวินาศภัยที่ คปภ. เห็นชอบ โดยลูกค้าจะเริ่มตรวจสอบสถานะกรมธรรม์ การต่ออายุ การขอเวนคืน การแจ้งอุบัติเหตุ และการเคลมสินไหมกับบริษัทแห่งใหม่ ซึ่งความคุ้มครองจะมีผลตั้งแต่วันที่ 23 กุมภาพันธ์ 2565 เป็นต้นไป ทั้งนี้ ลูกค้ายังคงได้รับสิทธิประโยชน์ความคุ้มครองตามกรมธรรม์ประกันภัยเดิมอย่างต่อเนื่องและรวดเร็ว โดยที่ลูกค้าไม่จำเป็นต้องดำเนินการใด ๆ
โดยขณะนี้มีข้อสรุปที่จะโอนพอร์ตประกันภัยที่ไม่ใช่ประกันโควิด มีลูกค้ารวม 8.63 ล้านราย คิดเป็นมูลค่าประมาณ 8,000 -9,000 ล้านบาท ให้กับ 4 บริษัท ประกอบด้วย 1.บริษัท ทิพยประกันภัย จำกัด (มหาชน) รับโอนพอร์ตประกันอัคคีภัยบ้าน ทรัพย์สิน 2.บริษัท อินทรประกันภัย จำกัด(มหาชน) (ในเครือไทยโฮลดิ้งส์) รับโอนพอร์ตประกันภัยรถยนต์และพ.ร.บ.และอัคคีบ้าน 3.บริษัท ฟอลคอนประกันภัย จำกัด (มหาชน) รับโอนพอร์ตประกันเอ็นจิเนียร์ และ 4.บริษัท แปซิฟิค ครอส ประกันสุขภาพ จำกัด (มหาชน) เป็นประกันภัยเบ็ดเตล็ด